Komisjoni määrus (EÜ) nr 2230/95,

21. september 1995,

millega muudetakse määrust (EÜ) nr 933/94, millega sätestatakse taimekaitsevahendite toimeained ja määratakse referentliikmesriigid komisjoni määruse (EMÜ) nr 3600/92 rakendamiseks

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 95/36/EÜ, [2]

võttes arvesse komisjoni 11. detsembri 1992. aasta määrust (EMÜ) nr 3600/92, millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad, [3] muudetud määrusega (EÜ) nr 491/95, [4] eriti selle artikli 5 lõiget 2 ja artikli 6 lõiget 5,

ning arvestades, et:

komisjoni määruses (EÜ) nr 933/94, [5] muudetud määrusega (EÜ) nr 491/95, sätestatakse taimekaitsevahendite toimeained ja määratakse referentliikmesriigid määruse (EMÜ) nr 3600/92 rakendamiseks;

määrusega (EÜ) nr 491/95 on muudetud määrusi (EMÜ) nr 3600/92 ja (EÜ) nr 933/94, et võtta arvesse Austria, Soome ja Rootsi ühinemise võimalikku mõju ning näha ette kõnealuse kolme liikmesriigi määratud asutuste ja tootjate (k.a väljaspool ühendust toodetud toimeainete importijad) kaasamine direktiivi 91/414/EMÜ artikli 8 lõikes 2 nimetatud esimesse tööprogrammi; on vaja sätestada uus tähtaeg toimikute esitamiseks nende tootjate poolt, kes on sooritanud määruse (EMÜ) nr 3600/92 artikli 4 lõike 1a sätete kohase teavitamise;

määruse (EMÜ) nr 3600/92 artikli 6 lõigete 4 ja 5 kohaselt tuleks sätestada uus tähtaeg teatavaid toimeaineid käsitlevate toimikute esitamiseks, võttes aluseks referentliikmesriikide poolt komisjonile esitatud põhjendused, millest selgub, et viivituste põhjuseks on olnud ühistoimikute esitamisega seotud raskused, uue referentliikmesriigi määramine või vääramatu jõud;

käesoleva määrusega ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 933/94 muudetakse järgmiselt.

1. Artiklisse 1 lisatakse lõige 3a:

"3a. Austrias, Soomes ja Rootsis asuvad tootjad, kes on vastavalt määruse (EMÜ) nr 3600/92 artikli 4 lõikele 1a esitanud õigeaegselt teabe, on loetletud käesoleva määruse IA lisas kolmetähelise koodina vastava toimeaine kõrval. Tootjate nimed ja aadressid iga koodi puhul on esitatud käesoleva määruse IIA lisas."

2. Artikkel 2 asendatakse järgmisega:

"Artikkel 2

1. Määruse (EMÜ) nr 3600/92 artikli 5 lõike 4 kolmandas taandes osutatud toimikute ja teabe referentliikmesriigile esitamise tähtaeg on 30. aprill 1995.

2. I lisas loetletud teavitajate puhul, v.a need, kes on teatanud referentliikmesriigile ja komisjonile oma otsusest lõpetada tööprogrammis osalemine vastavalt määruse (EMÜ) nr 3600/92 artikli 5 lõike 6 esimesele lõigule, pikendatakse lõikes 1 nimetatud tähtaega 31. oktoobrini 1995 järgmiste toimeainete puhul:

alakloor

amitraas

bromoksüniil

karbendasiim

klorotaloniil

kloropürifoss

kloortoluroon

tsüpermetriin

2,4-D

deltametriin

desmedifaam

endosulfaan

etofumesaat

fentiinatsetaat

fentiinhüdroksiid

fenvaleraat

glüfosaat

ioksüniil

isoproturoon

lindaan

linuroon

mankotseeb

MCPA

mekoprop

mekoprop-P

metalaksüül

metamidofoss

metsulfuroon

parakvaat

metüülparatioon

pendimetaliin

permetriin

fenmedifaam

propüsamiid

simasiin

metüültiofanaat

tiraam

tsineeb

tsiraam

3. Austrias, Soomes ja Rootsis asuvate ja IA lisas loetletud teavitajate puhul pikendatakse lõikes 1 nimetatud tähtaega 30. aprillini 1996."

3. Vastavalt käesoleva määruse lisale lisatakse IA ja IIA lisa.

Artikkel 2

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 21. september 1995

Komisjoni nimel

komisjoni liige

Ritt Bjerregaard

[1] EÜT L 230, 19.8.1991, lk 1.

[2] EÜT L 172, 22.7.1995, lk 8.

[3] EÜT L 366, 15.12.1992, lk 10.

[4] EÜT L 49, 4.3.1995, lk 50.

[5] EÜT L 107, 28.4.1994, lk 8.

--------------------------------------------------

LISA

IA LISA

Lisateavitajate loetelu (koodid)

Toimeaine | Teavitaja kood |

Atsefaat | BUY |

Kloropürifoss | SAC |

Propikonasool | SAC |

Maleiinhappehüdrasiid | DAH |

Glüfosaat | SAC |

IIA LISA

Lisateavitajate koodide, nimede ja aadresside loetelu

Kood | Nimi | Aadress |

BUY | B & S Buy & Sell GmbH | Schloβgraben 16 A-6800 Feldkirch |

DAH | S Dahlberg | Borgstigen 9 S-133 33 Saltsjöbaden |

SAC | Sanachem GmbH | Kolingasse 19 A-1090 Wien |

--------------------------------------------------